Qizlar va fertil yoshidagi ayollarga koʻrsatiladigan akusher-ginekologik va tibbiy yordam xizmatlari samaradorligini oshirish chora-tadbirlari toʻgʻrisida
(resolution, 2022-04-05)

Oʻzbekiston Respublikasi Prezidentining “Xotin-qizlarni qoʻllab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari toʻgʻrisida” 2018-yil 2-fevraldagi PF-5325-son Farmoni ijrosini taʼminlash hamda aholining reproduktiv salomatligini mustahkamlash, qizlar va ayollarga sifatli akusher-ginekologik va tibbiy yordam xizmatlarini tashkil etish, homiladorlik davrida ayollar parvarishi sifatini yaxshilash maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligining: Toshkent pediatriya tibbiyot instituti klinikasining bolalar ginekologiyasi boʻlimi negizida Respublika qizlar salomatligi markazini (keyingi oʻrinlarda Respublika markazi deb ataladi); Qoraqalpogʻiston Respublikasi va viloyatlar bolalar koʻp tarmoqli tibbiyot markazlari hamda Toshkent shahar oʻsmirlar dispanserining bolalar ginekologiyasi boʻlimlari negizida qizlar salomatligi markazlarini (keyingi oʻrinlarda hududiy qizlar salomatligi markazlari deb ataladi) tashkil etish toʻgʻrisidagi taklifi maʼqullansin. 2. Quyidagilar Respublika markazining asosiy vazifalari etib belgilansin: qizlarga yuqori malakali ginekologik ixtisoslashtirilgan tibbiy yordam koʻrsatish, bolalar ginekologiyasi sohasida yuqori texnologiyalarga asoslangan ilmiy izlanishlarni tashkil etish; qizlar ginekologiyasi sohasida yuqori texnologiyalarga asoslangan ixtisoslashtirilgan tibbiy yordam koʻrsatish yoʻli bilan davolash, profilaktika tadbirlarini oʻtkazish va reabilitatsiyani tashkil etish; hududiy qizlar salomatligi markazlari faoliyatini muvofiqlashtirish, ularga tashkiliy-metodik va ilmiy-amaliy yordam koʻrsatish; Toshkent vrachlar malakasini oshirish instituti hamda Toshkent pediatriya tibbiyot instituti bilan birgalikda qizlar ginekologiyasi boʻyicha magistrlar va klinik ordinatorlar uchun muntazam oʻquv seminarlarini tashkil etish; qizlar ginekologiyasi boʻyicha oʻquv-metodik va axborot materiallarini tayyorlash, shuningdek, onalik va bolalikni muhofaza qilish boʻyicha respublika dasturlarini va hududiy dasturlarni ishlab chiqish va amalga oshirishda ishtirok etish. 3. Quyidagilar hududiy qizlar salomatligi markazlarining asosiy vazifalari etib belgilansin: qizlarga yuqori malakali ginekologik ixtisoslashtirilgan tibbiy yordam koʻrsatish, zaruratga koʻra tibbiy yordam koʻrsatish uchun Respublika markaziga yoʻnaltirish; biriktirilgan hudud qizlarining ginekologik sogʻlom oʻsishini nazorat qilish, qizlarda ginekologik madaniyatni shakllantirish, belgilangan dasturlar asosida tibbiy koʻriklarni tashkil etish; qizlarning ginekologik salomatligini muhofaza qilish boʻyicha tumanlararo ilmiy-amaliy va metodik seminarlar, davra suhbatlari tashkil etish. 4. Oʻzbekiston Respublikasi Prezidentining “Xotin-qizlarni qoʻllab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari toʻgʻrisida” 2018-yil 2-fevraldagi PF-5325-son Farmoni bilan oʻsmir qizlar va fertil yoshidagi ayollar uchun “ayollar maslahatxonalari” tashkil etilganligi maʼlumot uchun qabul qilinsin. Belgilab qoʻyilsinki, “ayollar maslahatxonalari” Qoraqalpogʻiston Respublikasi va viloyatlar tuman (shahar) markaziy koʻp tarmoqli poliklinikalari, oilaviy poliklinikalari va qishloq vrachlik punktlari, shuningdek, Toshkent shahrining oilaviy poliklinikalari tuzilmasida tashkil etiladi. 5. Quyidagilar “ayollar maslahatxonalari”ning asosiy vazifalari etib belgilansin: erta turmushga chiqishning oldini olish, oila qurishni rejalashtirish, tugʻruqlar oʻrtasidagi davrni uzaytirish yuzasidan tibbiy va ijtimoiy-psixologik nuqtai nazardan ilmiy asoslangan maslahatlar berish; xohlanmagan homiladorlikning oldini olish, kontratsepsiya usullari yuzasidan maslahatlar berish; jinsiy tarbiya va madaniyatni oshirishga qaratilgan va jinsiy yoʻllar orqali yuqadigan kasalliklarning oldini olish yuzasidan, shu jumladan, anonim tarzda maslahatlar berish; onalar va bolalar salomatligini muhofaza qilish toʻgʻrisidagi qonunchilikka muvofiq akusher-ginekologik va ijtimoiy-huquqiy yordam koʻrsatish; reproduktiv salomatlikni muhofaza qilish, ona va bola perinatal kasalliklarining va oʻlim holatlarining oldini olish maqsadida aholining bilimi va sanitariya madaniyatini oshirishga qaratilgan tadbirlarni oʻtkazish. 6. Oʻzbekiston Respublikasi Sogʻliqni saqlash vazirligi: a) 2018-yil 15-mayga qadar birlamchi tibbiy-sanitariya yordami muassasalarida qizlar va fertil yoshidagi ayollarga koʻrsatilayotgan akusher-ginekologik va tibbiy yordam xizmatlarining mavjud meʼyorlarini hamda asbob-uskunalar va inventarlar bilan taʼminlanganligi holatini tanqidiy koʻrib chiqsin; b) 2018-yil 1-iyunga qadar: Moliya vazirligi hamda Bandlik va mehnat munosabatlari vazirligi bilan birgalikda hududiy qizlar salomatligi markazlari hamda “ayollar maslahatxonalari”ning shtatlari sonini ularga biriktirilgan hududdagi tegishli 18 yoshgacha boʻlgan qizlar va fertil yoshidagi ayollar sonidan kelib chiqqan holda Oʻzbekiston Respublikasi Sogʻliqni saqlash vazirligi tizimidagi umumiy shtatlar soni va uning muassasalarini saqlashga ajratilgan budjet mablagʻlari doirasida; “ayollar maslahatxonalari” faoliyatini tashkil etish uchun zarur boʻlgan tibbiy asbob-uskunalar hamda inventarlar bilan jihozlash meʼyorlarini; tasdiqlangan meʼyorlarga muvofiq “ayollar maslahatxonalari”ni tibbiy asbob-uskunalar hamda inventarlar bilan jihozlash yuzasidan chora-tadbirlar rejasini ishlab chiqsin va belgilangan tartibda tasdiqlasin; v) 2018-yil 1-avgustga qadar Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda Moliya vazirligi bilan birgalikda Sogʻliqni saqlash vazirligining “ishonch telefoni” (1003) tarmogʻi tarkibida Qoraqalpogʻiston Respublikasi, Toshkent shahar va viloyatlarda kunu-tun faoliyat koʻrsatuvchi “tezkor aloqa” tarmogʻi tizimini ishlab chiqsin va joriy etsin; 7. Quyidagilar “tezkor aloqa” tarmogʻining asosiy vazifalari etib belgilansin: murojaatlarga koʻra real vaqt rejimida sifatli tibbiy maslahat berish; reproduktiv salomatlikni muhofaza qilish, oila qurishni rejalashtirish, kontratsepsiya usullari va jinsiy yoʻllar orqali yuqadigan kasalliklarning oldini olish boʻyicha maslahatlar berish; jinsiy tarbiya muammolari yuzasidan qizlar va ayollarga maslahatlar berish; oilada notinchlik holatlari yuzasidan ayollar tomonidan bildirilgan murojaatlarga koʻra oilani saqlab qolishga doir tegishli maslahatlar berish; reproduktiv salomatlik va jinsiy tarbiya yuzasidan aholi bilimi va madaniyatini oshirishga qaratilgan maslahatlar berish; qizlar va ayollarning murojaatlarida koʻtarib chiqilayotgan masalalarni tahlil qilish, umumlashtirish va sohaga oid tizimli muammolarning oldini olish borasida tegishli tashkilotlarga takliflar kiritish. “Tezkor aloqa” tarmogʻi tizimining chaqiriqlarga xizmat koʻrsatish tartibi ilovadagi sxemaga muvofiq amalga oshiriladi. 8. “Tezkor aloqa” tarmogʻining samarali va sifatli faoliyat yuritishiga Oʻzbekiston Respublikasi sogʻliqni saqlash vaziri A.K. Shadmanov shaxsan masʼul ekanligi belgilab qoʻyilsin. 9. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi “tezkor aloqa” tarmogʻi aloqa xizmatiga ulanishini taʼminlasin. 10. Oʻzbekiston Respublikasi Sogʻliqni saqlash vazirligi bir oy muddatda: Respublika qizlar salomatligi markazi toʻgʻrisidagi nizomni hamda hududiy qizlar salomatligi markazlari va “ayollar maslahatxonalari” toʻgʻrisidagi nizomlarni hamda “tezkor aloqa” tarmogʻi xizmatining nizomini ishlab chiqsin va tasdiqlasin; “tezkor aloqa” tarmogʻida faoliyat koʻrsatuvchi mutaxassislarni tayyorlashni hamda ularning malakasini muntazam oshirib borishni taʼminlasin. 11. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 12. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Q.V. Akmalov va Oʻzbekiston Respublikasi sogʻliqni saqlash vaziri A.K. Shadmanov zimmasiga yuklansin.